**Indokolás**

**Mátraterenye Község Önkormányzata Képviselő-testületének**

**…../2020. (XII….) rendeletéhez**

**a helyi környezet védelméről szóló 9/2004. (VII. 19.) rendelet egyes rendelkezéseinek hatályon kívül helyezése**

**Általános indokolás**

A környezet védelmének általános szabályairól szóló 1995. évi LIII. törvény 48. § (4) bekezdés b) pontjában kapott felhatalmazás alapján a helyi környezet védelméről szóló 9/2004. (VII. 19.) önkormányzati rendelet (a továbbiakban: Kvr.) 12.§ (1) bekezdése szabályozza az avar és a kerti hulladék égetésére vonatkozó szabályokat.

A környezet védelmének általános szabályairól szóló 1995. évi LIII. törvény és a természet védelméről szóló 1996. évi LIII. törvény módosításáról szóló 2020. évi LI. törvény 7. § (2) bekezdése alapján 2021. január 1. napjától hatályát veszti a környezetvédelmi törvény 48. § (4) bekezdés b) pontja.

A törvényjavaslat előterjesztői indokolása szerint:

*„ A levegőminőség alakulásában a lakossági fűtés mellett kiemelt szerepe van az avar és kerti hulladék égetésének. A levegő nem megfelelő minősége miatt kötelezettségi eljárás van folyamatban hazánk ellen. A javasolt módosítás a levegő minőségének javítását, ezáltal a lakosság egészségének védelmét szolgálja. Az avar és kerti hulladék égetés önkormányzati szabályozására vonatkozó felhatalmazás törlésével általánossá válik az avar és kerti hulladék égetésének a levegő védelméről szóló 306/2010. (XII. 23.) Korm. rendelet szerinti tilalma, ezzel a magas levegőterhelésű területeken csökkenthető a légszennyezőanyag kibocsátás.”*

A hatályon kívül helyezéssel a helyi önkormányzat szabályozása sem tartható fenn, mely alapján javaslom a Kvr. tervezet szerinti módosulását.

**Részletes indokolás**

1. **§-hoz:** Hatályon kívül helyezésre kerül a Kvr. bevezető részéből az 1995. évi LIII. törvény 48. § (4) bekezdés b) pontjára vonatkozó felhatalmazó rész, valamint a 12. § (1) bekezdése.
2. **§-**hoz: A rendelet hatályba léptetésére vonatkozó rendelkezést tartalmazza.

**Hatásvizsgálat**

**a Jogalkotásról szóló 2010. évi CXXX. törvény 17.§ (1) bekezdése alapján**

1. Társadalmi, gazdasági és költségvetési hatások:

Nincsenek.

1. Környezeti és egészségügyi következmények:

A rendeletmódosítással általánossá válik az avar és kerti hulladék égetésének a levegő védelméről szóló 306/2010. (XII.23.) Korm. rendelet szerinti tilalma, így a magas levegőterhelésű területeken csökkenthető a légszennyezőanyag kibocsátás.

1. Adminisztratív terheket befolyásoló hatások:

Adminisztratív terhek nem merülnek fel.

1. A rendelet megalkotásának szükségessége, elmaradásának várható következményei:

A rendelettervezet megalkotása a jogszabályi rendelkezések változása alapján kötelező.

1. A rendelet alkalmazásához szükséges személyi, szervezeti, tárgyi és pénzügyi feltételek:

Személyi, szervezeti, tárgyi, pénzügyi feltételek adottak.

A jogalkotásról szóló 2010. évi CXXX. törvény 18. §-a alapján a jogszabály tervezetéhez a jogszabály előkészítője indokolást csatol, mely indokolás nyilvánosságát jogszabályban meghatározottak szerint kell biztosítani.

A Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2020. (III.13.) IM rendelet (a továbbiakban: IM rendelet) 20. §-a értelmében – az IM rendelet 21. §-a szerinti kivételek alkalmazásán kívül – az adott jogszabály tervezéséhez tartozó indokolást közzé kell tenni a Nemzeti Jogszabálytárban.

A központi költségvetésről szóló törvény, annak módosítása és a központi költségvetés végrehajtásáról szóló törvény tervezetéhez tartozó indokolást nem kell közzétenni.

Az önkormányzati rendelet tervezetéhez tartozó indokolást – a jogszabály előkészítőjének az indokolásban kifejtett, erre vonatkozó álláspontja alapján – nem kell közzétenni, ha a jogszabály

1. jelentős társadalmi, gazdasági, költségvetési hatása, környezeti és egészségügyi következménye, adminisztratív terheket befolyásoló hatása nem kimutatható, illetve
2. technikai vagy végrehajtási jellegű.

Tekintettel a rendeletmódosítás környezeti és egészségügyi hatására jelen önkormányzati módosító rendelet vonatkozásában szükségesnek tartom a kihirdetésre kerülő önkormányzati rendelethez csatolt indokolásnak a Nemzeti Jogszabálytárban való közzétételét.

Mátraterenye, 2020. november…..

Urbányi Edina

jegyző